




RADVILIŠKIO RAJONO SAVIVALDYBĖS TARYBA

	SPRENDIMAS

	DĖL RADVILIŠKIO RAJONO SAVIVALDYBĖS BENDRUOMENĖS SVEIKATOS TARYBOS 2023 METŲ ATASKAITOS TVIRTINIMO



2024 m. vasario 1 d. Nr. T-263
Radviliškis

	Vadovaudamasi Lietuvos Respublikos vietos savivaldos įstatymo 15 straipsnio 3 dalies 6 punktu, Lietuvos Respublikos sveikatos sistemos įstatymo 41 straipsnio 4 dalimi, įgyvendindama Radviliškio rajono savivaldybės tarybos 2022 m. lapkričio 24 d. sprendimo T-848 ,,Dėl Radviliškio rajono Savivaldybės bendruomenės sveikatos tarybos nuostatų patvirtinimo, Radviliškio rajono Savivaldybės bendruomenės sveikatos tarybos sudarymo ir jos pirmininko paskyrimo“ 1 punktu patvirtintu Radviliškio rajono Savivaldybės bendruomenės sveikatos tarybos nuostatų 6.4 punktą, Radviliškio rajono savivaldybės taryba nusprendžia: 
1. Patvirtinti Radviliškio rajono savivaldybės bendruomenės sveikatos tarybos 2023 metų ataskaitą (pridedama).
2. Nurodyti, kad šis sprendimas ne vėliau kaip per vieną mėnesį nuo jo įteikimo dienos gali būti skundžiamas paduodant skundą Lietuvos administracinių ginčų komisijos Šiaulių apygardos skyriui adresu: Dvaro g. 81, Šiauliai, arba Regionų administraciniam teismui bet kuriuose šio teismo rūmuose.



Savivaldybės meras                                                                                            Kazimieras Račkauskis






















PATVIRTINTA
							Radviliškio rajono savivaldybės tarybos
							2024 m. vasario 1 d. sprendimu Nr. T-263

RADVILIŠKIO RAJONO SAVIVALDYBĖS BENDRUOMENĖS SVEIKATOS TARYBOS 2023 METŲ ATASKAITA

Radviliškio rajono savivaldybės (toliau – Savivaldybė) bendruomenės sveikatos taryba (toliau – Sveikatos taryba) savo veikloje vadovaujasi Lietuvos Respublikos Konstitucija, Lietuvos Respublikos vietos savivaldos įstatymu, Lietuvos Respublikos sveikatos sistemos įstatymu, Lietuvos Respublikos visuomenės sveikatos priežiūros įstatymu, Savivaldybės tarybos priimtais sprendimais, Sveikatos tarybos nuostatais  ir  kitais teisės aktais.
Pagrindinis Sveikatos tarybos uždavinys yra formuoti ir koordinuoti visuomenės sveikatos politiką Radviliškio rajono savivaldybės teritorijoje. Įgyvendindama šį uždavinį Sveikatos taryba atlieka šias funkcijas:
1. koordinuoja Savivaldybės teritorijoje sveikatos ugdymo, alkoholio, tabako ir narkotikų kontrolės, visuomenės sveikatos saugos ir sveikatos stiprinimo, ligų profilaktikos priemonių rengimą ir įgyvendinimą;
2. nustato Savivaldybės visuomenės sveikatos rėmimo specialiosios programos lėšų naudojimo prioritetus ir šios programos priemonių įgyvendinimo planą;
3. atlieka kitas funkcijas, priskirtas bendruomenės sveikatos tarybai pagal Lietuvos Respublikos sveikatos sistemos ir kitus įstatymus bei Sveikatos tarybos nuostatus.
Sveikatos taryba sudaryta Savivaldybės tarybos 2022 m. lapkričio 24 d. sprendimu Nr. T-848 „Dėl Radviliškio rajono savivaldybės bendruomenės sveikatos tarybos nuostatų patvirtinimo, Radviliškio rajono savivaldybės bendruomenės sveikatos tarybos sudarymo ir jos pirmininko paskyrimo“.
Radviliškio rajono savivaldybės Sveikatos tarybos pirmininke paskirta Radviliškio rajono visuomenės sveikatos biuro direktorė – Agnė Šlekienė, nuo 2023m. rugsėjo 8 d. – Dovilė Eičinienė.
Posėdis yra pagrindinė Sveikatos tarybos veiklos forma. Sveikatos taryba 2023 m. į posėdžius rinkosi 3 kartus. 
Pirmasis posėdis įvyko 2023 m. sausio 12 d. Posėdyje buvo pristatyti Sveikatos tarybos nuostatai, paskirta Sveikatos tarybos sekretorė, nustatyti Savivaldybės visuomenės sveikatos rėmimo specialiosios programos lėšų naudojimo prioritetai, pristatytas Sveikatos tarybos veiklos planas.
Posėdyje pritarta 2023 m. visuomenės sveikatos rėmimo specialiosios programos lėšų naudojimo prioritetinėms kryptims:
1. Psichikos sveikatos stiprinimas. Krypties temos:
· savižudybių ir smurto prevencija; 
· suaugusiųjų psichikos sveikatos stiprinimas;
· pagalba elgesio, raidos ir emocinius sutrikimus turintiems vaikams ir šeimoms. 
1. Prevencinės priemonės išvengiamam mirtingumui. Krypties temos:
· onkologinių susirgimų prevencija;
· širdies ir kraujagyslių ligų prevencija;
· nelaimingų atsitikimų prevencija.
1. Vaikų ir jaunimo sveikatos išsaugojimas ir stiprinimas. Krypties temos:
· nutukimo prevencija;
· burnos higienos įgūdžių ugdymas ir burnos ertmės organų ligų profilaktika;
· priklausomybės nuo ekranų prevencija;
· vaikų bendravimas ir socialinis atsparumas.
1. Užkrečiamųjų ligų prevencija. Krypties temos:
· tuberkuliozės prevencija.
Bendruomenės sveikatos tarybos nariai aplankė du vykdomus projektus: „Sveikatos versmės – 3” (Radviliškio Lizdeikos gimnazija) ir „Sveikas mokytojas – sėkmingo ugdymo garantas 12“ (Radviliškio Vinco Kudirkos progimnazija).
2023 m. liepos 27 d. įvyko neeilinis Sveikatos tarybos  posėdis dėl sveikatos priežiūros paslaugų prieinamumo tuberkulioze sergantiems pacientams gerinimo. Pristatyta veikla, kuria siekiama mažinti gyventojų sergamumą ir mirtingumą nuo tuberkuliozės, išvengti atsparių vaistams tuberkuliozės mikobakterijų atsiradimo ir plitimo bei apžvelgtas lėšų poreikis, kuris užtikrintų DOTS kabineto darbo veiklą. Posėdyje nutarta teikti pasiūlymą dėl lėšų skyrimo DOTS kabinetui iš  Savivaldybės visuomenės sveikatos rėmimo specialiosios programos lėšų rezervo.
2023 m. gruodžio 8 d. vykusiame Sveikatos tarybos posėdyje pristatyta 2022 m. Radviliškio rajono savivaldybės visuomenės sveikatos stebėsenos ataskaitos projektas, aptartas preliminarus 2024 m. Sveikatos tarybos planas, bei aptarti preliminarūs 2024 m. visuomenės sveikatos rėmimo specialiosios programos lėšų naudojimo prioritetai.  

